Formiranje svake vlasti od 2000. do danas neraskidivo je vezano sa svojevrsnu podelu plena. Partije koje su osvojile dovoljno glasova da uđu u vladajuću koaliciju, pre svega se dogovaraju o pozicijama koje će njihovi kadrovi zauzeti. Najvažniji segment u podeli ovog kolača jeste podela javnih preduzeća.

U Srbiji postoji više od 700 javnih preduzeća. U javnim preduzećima radi više od 120 hiljada ljudi. Na godišnjem nivou ova preduzeća ukupno imaju više od 5 milijardi evra prihoda i približno toliko rashoda.

Upravljanje javnim preduzećem za stranku znači da postavlja svog direktora na čelo ovog preduzeća. Tako na direktan način može da utiče na to kako će se i na koji način trošiti milionski iznosi sredstava. To znači da može da ima kontrolu nad tim koje će privatne firme dobiti tendere, a gotovo da ne postoji javno preduzeće koje nije kršilo zakon o javnim nabavkama, Stranke preko javnih uplaćuju sponzorstva uduzenjima, i to skoro bez ikakve kontrole i nadzora.. Istovremeno, javna preduzeća, za svaku stranku postala su baza za zapošljavanje sopstvenih kadrova i širenje stranačke mreže.

O svemu ovome postoji malo informacija u javnosti jer veliki broj medija u lokalnim sredinama dobija sredstva od javnih preduzeća i gradova, pa se o svemu često ćuti

Istovremeno oni mediji na lokalu koji pokušavaju da objektivno informišu javnost o svemu što se dešava često su izloženi pritiscima lokalnih moćnika ili ucenjeni uskraćivanjem reklama . To je pravilo koje opstaje vec skoro 20 godina.

Takva situacija bila je razlog da u zajedničkom projektu novinari lokalnih medija Anema I novinari Insajdera istraže brojne zloupotrebe lokalnih javnih preduzeća iz nekoliko gradova. Istrazivanjem koje je trajalo godinu dana obuhvaćena su tri grada. Požarevac, Novi Sad I Zaječar a saradnja novinara više redakcija nastaviće se i kada su ostali gradovi u pitanju. Cilj je da zloupotrebe koje se dešavaju u javnim preduzecima u mnogim gradovima Srbije nikada više ne bude samo “lokalna tajna priča” .